**Kort opsamling fra blokmøderne d. 31. Januar og d. 8. og 9. Februar.**

Alle tre møder der blev afholdt i beboerlokalet blev afviklet i god stemning med kaffe og blødt brød, ivrig samtale og skarpe meninger.

Mange beboere gav udtryk for, at de var glade for form og format. De følte sig velorienterede og vil gerne have at blokmøder bliver noget tilbagevendende.

Møderne blev alle indledt med at bestyrelsen orienterede om aktuelle sager og hvad der skal ske i den kommende tid.

Der blev bl.a. talt om

* et efterhånden velfungerende vaskeri, hvor der dog stadig savnes tydelig brugsanvisning hensigtsmæssigt placeret ved strygerullen.
* Renovering og helhedsplan - om hvad der videre skal ske – og hvornår der kan forventes at ske noget – og muligheden for at få renoveret sit køkken (for detaljer se referatet fra det ekstraordinære afdelingsmøde i oktober 2017).
* Har cykelmærkning og indsamling virket og givet mere plads i kældrene?
* Påtrængende behov for rengøring i kælderrum.
* Hvordan det går med arbejdet med TV, Internet mm.? Alle vil blive varslet i god tid inden arbejde i lejligheden. Det samlede arbejde er planlagt færdigt til medio juni. ( Se referat fra opstartsmøde).
* Forventninger til lukning af skralderummene og mulighederne for kildesortering på containerpladsen.
* Due- og rågeplage, som der gøres noget ved. Der er indkøbt test- maskiner, der med signaler forstyrrer duerne, så de ikke lander og kækt svinger sig på gesims og i gelænder. Der arbejdes med at få Fælles Have til at gøre noget for at regulere rågerne.
* Vores kommende nabo Bellahøjen, der løbende informerer om hvordan byggeriet skrider frem – og
* Det velfungerende samarbejde mellem de fire bestyrelser på Bellahøj i samarbejde med Projekt Sammen om Bellahøj, hvor også SSP-medarbejderne er vigtige nøglepersoner og en del af det samlede grundlag for trivsel og positive aktiviteter og samvær på Bellahøj.